***JEGYZŐKÖNYV***

*Készült:* ***Eger Megyei Jogú Város Önkormányzata Közgyűlésének 2018. június 28-án megtartott k ö z m e g h a l l g a t á s á r ó l.***

*Jelen vannak:* ***Bátori István, Bognár Ignác, Csákvári Antal, Császár Zoltán, Földvári Győző, Gál Judit, Habis László, Kovács-Csatlós Tamás, Lombeczki Gábor, Martonné Adler Ildikó, Mirkóczki Zita, Orosz Lászlóné, Rázsi Botond, Dr. Stefán Zoltán, Szucsik György, Tóth István***

*Tanácskozási joggal:* ***Dr. Kovács Luca***

 *jegyző*

*Jegyzőkönyvvezető:* ***Bíró Kersztin***

***Habis László***

*Tisztelettel köszönti a közmeghallgatáson megjelent képviselő Hölgyeket és Urakat, a meghívott szakembereket, a társszervezetek képviselőit és a lakosokat.*

*Felkéri Tóth Beáta szerkesztő asszonyt, hogy moderátorként**segítse a közmeghallgatás zökkenőmentes lebonyolítást.*

***Tóth Beáta***

*Tisztelettel köszönti a közmeghallgatáson megjelenteket.*

*Köszönti a jelenlévő meghívott vendégeket:*

***Egri Városi Rendőrkapitányság*** *részéről*

***Kovács József*** *rendőr alezredes*

*kapitányságvezetőt*

***Heves Megyei Katasztrófavédelmi Igazgatóság***

***Egri Katasztrófavédelmi Kirendeltség*** *részéről*

***Mérai Péter*** *tűzoltó alezredes*

*kirendeltség-vezetőt*

***Heves Megyei Vízmű Zrt.*** *részéről*

***Bárdos Zsolt*** *üzemvezető főmérnököt*

***EVAT Zrt.*** *részéről*

***Kis-Tóth Roland*** *vezérigazgatót*

***Eger Termál Kft.*** *részéről*

***Lugosi Dénes*** *ügyvezetőt*

***Középkelet-Magyarországi Közlekedési Központ Zrt.***

***Heves Megyei Forgalmi Igazgatóság*** *részéről*

***Dobos Róbert*** *egri helyi forgalmi üzemvezetőt*

***TIGÁZ-DSO kft.*** *részéről*

***Kovács István*** *területi egység vezetőt*

***ÉMÁSZ Nyrt. Egri Régió*** *részéről*

***Varga Róbert*** *területi csoportvezetőt*

***Városgondozás Eger Kft.*** *részéről*

***Forgó János*** *ügyvezetőt*

***Egri Közszolgáltatások Városi Intézménye*** *részéről*

***Bodnár Gábor*** *igazgatót*

***Egri Városfejlesztési Kft.*** *részéről*

***Dr. Kurucz Andrá****s ügyvezetőt*

***Egri Tankerületi Központ*** *részéről*

***Borbély András*** *szakmai igazgatóhelyettest*

***Heves Megyei Kormányhivatal Egri Járási Hivatala*** *részéről*

***Dr. Boncz László*** *járási hivatalvezetőt*

***Egri Szakképzési Centrum*** *részéről*

***Nyeste Gábor*** *projektfelelőst*

*Magyarország helyi önkormányzatairól szóló 2011. évi 189-es törvény 54 §-a, és Eger Megyei Jogú Város Alapokmányának 10.§-a alapján tartjuk a közmeghallgatást.*

*A helyi lakosság és a helyben érdekelt szervek képviselői felszólalási jeggyel helyi közügyeket érintő kérdéseket és javaslatokat tehetnek a Közgyűlés tagjaihoz és a helyben érdekelt szervezetek képviselőihez*

*Tájékoztatja a jelenlévőket, hogy felszólalási jegyet a terem bejáratánál Berzéki Krisztinától lehet igényelni és kitöltve ugyanott leadni.*

*Egy hozzászóló egyszer szólalhat fel, mely felszólalás keretében bármennyi ügyre kitérhet, együttesen legfeljebb 6 percben.*

*Az elhangzott javaslatra, kérdésre a közmeghallgatáson, vagy legkésőbb 15 napon belül választ kell adni.*

*Kéri, hogy a hozzászólásaikat személyeskedés nélkül mondják el.*

*Aki nem közérdekű ügyben szólal fel, vagy személyeskedő, illetve személyiségi jogokat sértő kifejezéseket használ, attól megvonjuk a szót.*

*Megkér minden kedves Felszólalót, hogy a tv-közvetítés okán szíveskedjenek a mikrofonhoz fáradni és ott elmondani felvetéseiket, kérdéseiket, melyre válaszadás vagy felszólalást követően szóban, vagy 15 napon belül írásban történik.*

*Tisztelettel kéri az elmondottak betartását.*

***Felszólalási jeggyel:***

*Szólítja Barkóczi Miklósnét. Tekintettel arra, hogy nincs jelen a felszólalást kezdeményező hölgy, ezért a soron következő felszólalók következnek.*

***Tóth Beáta***

***Felszólalási jeggyel:***

*Szót ad (felszólalási jegy szerinti adatok alapján)* ***Papp Gáborné*** *– 3300 Eger, Fellner Tömb belső alatti lakos részére, két témában:*

 *- A Fellner Jakab udvart értintő problémák*

 *- Érdeklődés az Eger és Felnémet közötti Nagylapos területről*

***Papp Gáborné***

*Szeretettel köszönti a közmeghallgatás részvevőit. A probléma 2013-ban kezdődött a Fellner Tömb belsőben és érinti a Jókai Mór utca 3. szám alatti lakosokat, valamint a Kossuth Lajos 5. szám alatti lakosokat is.*

*Elmondja, hogy ő vezeti a Fellner Tömb belsőben lévő Joli Menyasszonyi Ruhaszalont.*

*A Bíboros szórakozóhely indította el a problémát. Hajnal fél 3-ig van engedély a szórakozásra és azt követően kezdődnek a gondok. Csákvári Antal képviselő úrnak már 2013-ban Liptainé Zsuzsanna jelezte a problémát. Az utóbbi 2 évben nagyon elszabadultak az indulatok. Az ittas, bedrogozott személyek által rongálások és betörések történnek, melyeket hivatalos dokumentációval és fényképekkel is alá tud támasztani. A Csákvári képviselő úrhoz intézett kérelemhez fényképet is csatoltak. Rengeteg időt és pénzt fektetett már abba, hogy a drogmaradványokat, az emberi ürüléket és a vizeletet eltűntesse. A probléma érinti a Jókai Mór utcai kaput, amely örökségvédelem alá tartozik. Tudomása szerint az EVAT Zrt. 27%-os tulajdonos, míg a maradék részt a lakók birtokolják.*

*A többi tulajdonossal együttesen azt szeretnék, hogy kerítést húzzanak fel a Líceum felől. A Jókai utcai kapu felújításra szorul, már életveszélyesnek tartja.*

*Csákvári képviselő úr részére csatolták az elképzelt kerítést, amely árban is kedvező lenne. Voltak ígéretek, de nemigazán történik előrehaladás.*

*Egyre durvább az ittas állapotban lévő személyek viselkedése, mostanában már kukákat gyújtanak fel, melynek a nyomai a falon is megtalálhatóak. Attól félnek, hogy majd az épület is kigyullad.*

*Volt olyan eset, amikor hajnal fél 1-től hajnal 6 óráig kellett a szalonban tartózkodnia, mert betörték az ablakát és a rendőrök helyszínelést folytattak. Az ablakot körülbelül 60 ezer forintért javították meg, melyet számlával is alá tud támasztani.*

*A probléma megszűnése érdekében anyagi jellegű támogatást szeretnének az önkormányzattól. Természetesen a költségekhez a lakók is hozzájárulnak csekély mértékben.*

*Csákvári képviselő úr képviseletére a továbbiakban is számítanak, hogy a problémát mihamarabb orvosolni tudják.*

*Felvilágosítást szeretne kapni a Nagylapos területet illetően, ahol a mészégető volt. Már 10 éve gyönyörű látványtervet lehetett látni a Pásztorvölgyi Iskolában. Annak a szegletnek 30 tulajdonosa van és ő is a tulajdonosok közé tartozik. Sajnálatos módon alábbhagytak a munkálatokkal, pedig a Csákó városrészhez hasonló „patinás ékszerdoboza” lehetne Egernek. Érdeklődik, hogy vannak-e már tervek a munkálatokat illetően.*

***Tóth Beáta***

*Kérdezi, kíván-e valaki az elhangzottakra reagálni?*

***Csákvári Antal***

*Papp Gábornéval és a többi lakossal többször is beszéltek, egyeztettek az említett problémákkal kapcsolatban. A Fellner Tömb belső lezárását illetően ott akadt el a dolog, hogy a Főépítészi Irodától azt a választ kapta a lakóközösség, hogy meg kell tervezteti a Líceum mögötti kaput. Az Örökségvédelmi Hivatal hozzájárulása szükséges, mert a kiemelt belvárosi övezethez tartozik.*

*A lakóközösség nem jutott egyezségre, nem tudták megszervezni azt, hogy kifizessék a tervezési költségeket. Ennek meg van a maga eljárási módja, melynek akár hat számjegyű költsége is lehet.*

*A lakóközösségnek felajánlotta azt, hogy amikor már megkaptak minden engedélyt, akkor a képviselői keretből megpróbál forrást biztosítani a kivitelezési munkálatokra.*

*A jelenlegi helyzet tarthatatlannak tartja. Borzasztó, hogy a környéken szórakozó emberek mire használják ezt az udvart. Az elmúlt években próbálkozott, hogy kamerarendszert telepítsenek az udvarba, amely „riasztó hatással” lenne az emberekre. Ezidáig ezt sem sikerült kivitelezni.*

*A körzet képviselőjeként a lehető legtöbbet megtett az ügy érdekében, azonban Jegyző asszony és Polgármester úr a dötéshozó. Ezt valamilyen formában rendezni kell, mert így nem maradhat.*

***Habis László***

*Elsősorban az adott területet illetően meg kell vizsgálni a tulajdonviszonyokat. Korábban a kollégák arról tájékoztatták, hogy a Jókai Mór utcai bejárat társasházi tulajdonban van, tehát magántulajdon. Ennek megfelelően a kapu nyitásának és zárásának az időpontja a társasház kompetenciája.*

*Tudomása szerint erre az ingatlanra átjárási szorgalmi jog nincs bejegyezve, társasházi tulajdon. A felszólaló említette, hogy az EVAT 27%-os társasházi tulajdonos, azonban szerinte nem az EVAT hanem az Önkormányzat a 27%-os tulajdonos.*

*Első lépésként a társasházi közös képviseletet ellátó szervezetet fel kellene kérni, hogy legyen egy társasházi közgyűlés a jelen kérdésekkel kapcsolatosan.*

*Közműüzemeltetési kérdések is felmerülnek, mint például, hogy az érintett területen vannak-e olyan közművek, amelyek esetében a bejutást a közműkezelőnek, tulajdonosnak biztosítani kell. A megjelenését illetően, az örökségvédelmi feltételekben az örökségvédelmi hatóság járhat el.*

*Amennyiben az EVAT Zrt. részben tulajdonosi jogokat gyakorol, akkor felkérik a társaságot, hogy koordinálják az ügyet. Azonban mindenféleképpen a társasházi közös képviselők irányában kellene megoldást találni.*

*A Nagylapost területtel kapcsolatban a szabályozási tervbe foglalt út, utak nyomvonala magántulajdonban vannak. Jelenleg nem tudja megmondani, hogy ezeknek a megvásárlására, kisajátítására mikor lesz lehetőség. Az ingatlantulajdonosokkal való együttműködésben lehet egyfaja fejlesztést elindítani.*

*Az Egri Rendőrkapitánysággal és a Közterület Felügyelettel közösen kezdeményezni fognak egy folyamatos esti-éjszakai járőrözést, hogy minél inkább elősegítsék a terület rendjét. A kamerarendszer telepítési lehetőségét meg fogják vizsgálni. Ilyen esetekben vagy járműben elhelyezett kamerákat használnak, vagy keresnek egy önkormányzati tulajdonú ingatlant, ahol a szükséges áramcsatlakozás, a tulajdonosi hozzájárulás és egyebek rendelkezésre álljanak.*

*Mindkét témával kapcsolatban megkapja az írásos választ is.*

***Tóth Beáta***

***Felszólalási jeggyel:***

*Szót ad (felszólalási jegy szerinti adatok alapján)* ***Batki Andrásné*** *– 3300 Eger, Cifrakapu út 140. 2/10. szám alatti lakos részére, két témában:*

 *- Cifrakapu út forgalmának felülvizsgálata*

 *- Hulladékszállítás nemfizetése*

***Batki Andrásné***

*Már 21 éve közös képviselője a Cifrakapu út 140. szám alatti társasháznak. A lakótelepen 40 éve él, s ezalatt az idő alatt volt része megtapasztalni pozitív és negatív élményeket is. A Cifrakapu út forgalma már szinte elviselhetetlen. A gyalogátkelőhelyeken az átkelés szinte lehetetlen, nem állnak meg az autósok. Több baleset is volt már a környéken. Kéri, hogy vizsgálják, miként lehetne orvosolni a problémát. A jelzőlámpák elhelyezését javasolja. Véleménye szerint a problémát az elkerülő út hiánya okozza. 15-20 évvel ezelőtt volt szó az elkerülő útról, amely azóta sem valósult meg. Kérdezi, hogy miért nem épült meg?*

*Az út szélén parkoló gépjárművek miatt a buszok alig férnek el. 1974-ben épületek a tömbházak, amelyekhez nem készült parkoló. Az út szélén parkoló gépjárművek zavarják a társasház lakóihoz érkező mentősök munkáját, valamint a hulladékszállítást is akadályozzák.*

*Négy évvel ezelőtt a Cifrakapu úton felújították a járdát, amelyen mostanra már repedések, törések keletkeztek, mert az autósok a járdát is parkolásra használják. A Városüzemeltetési Iroda felé is jelezte a problémát.*

*A lakások felújítása, szigetelése során a munkásautók tönkre teszi a parkokat, járdákat.*

*Aggálya, hogy a parkokban lévő fák nincsennek megfelelően gondozva.*

*Lassan 1 éve nem kapnak számlát a hulladékszállításról. Közös képviselőként minden hónapban el kellene számolni a hulladékszállítási költségekkel. Többször hívta a Városgondozás Eger Kft. és azt a választ kapta, hogy központosították. Hívta a központot is, de ott viszont fel sem veszik a telefont. Szeretne erre választ kapni.*

*Véleménye szerint nem áll úgy a Városgondozás Eger Kft., hogy ne kellene a hulladékszállításért fizetni.*

*A város nagyon sokat fejődött, a belvárosi rész gyönyörű. A felsővárosi részen sok a zöldövezet, sőt már sok is a fa. A sok fától nem látni a kockaházakat.*

*Eger város képviselőinek és Martonné Adler Ildikó alpolgármester asszonynak megköszöni a munkát, melyet a felsővárosi érdekében végeznek.*

***Habis László***

*Köszöni az észrevételeket. Az említett területen, több helyen is van gyalogátkelőhely. Valóigaz, hogy a Cifrakapu út forgalma elég jelentős.*

*A közelmúltban végeztek egy felmérést a Felsőváros lakossága körében. A felmérés arról szólt, hogy mi az, amit szeretnek a felsővárosban és mi az, amin változtatni szeretnének. A felsővárost illetően 70%-ban pozitívnak ítélték meg az életkörülményeket. Az egyik legfontosabb pozitívumként a közösségi közlekedés intenzitását adták válaszul. Nyilvánvalóan a közösségi közlekedés intenzitásának van pozitív és negatív oldala is van.*

*A másik pozitívumként a Felsőváros intézményi, kereskedelmi és egyéb szolgáltatási ellátottságát jelölték meg.*

*Az elmúlt esztendőben igyekeztek számos fejlesztést megvalósítani a Felsővárosban.*

*Készséggel vállalja, hogy megvizsgálják a Cifrakapu utca forgalmi és parkolási rendjét, illetve a közterület kialakítását. Amennyiben a növényzet kialakítása valamilyen közlekedési veszélyhelyzetet jelenthet, akkor változtatásokat hajtanak végre.*

*A felszólaló által említett elkerülő, tehermentesítő úttal kapcsolatban a Miniszterelnök úr márciusi látogatásán éltek javaslattal. Ezen látogatás legfőbb eredményének azt tartja, hogy Miniszterelnök úr kinyilatkozta, hogy ha az M25-ös út építése befejeződik, akkor ezzel az építéssel párhuzamosan intézkedések történnek a tehermentesító út előkészítésére, megtervezésére.*

*Erre vonatkozóan a Nemzeti Infrastruktúra-fejlesztő Zrt. már megbeszélést hívott össze. Sokmilliós beruházásról van szó, de a kormányzat ezt a kérdést fontosnak tartja és az előkészítő munkálatokat elindította.*

*A hulladékszállítás tekintetében olyan szervezeti és szabályozási változások történtek, hogy az Nemzeti Hulladékgazdálkodási Koordináló és Vagyonkezelő Zrt. foglalkozik a számlázással.*

*A Városgondozás Eger Kft. leányvállalata az Eger és Körzete Hulladékkezelő Nonprofit Kft. az NHKV központi szervezettől kapja a hulladékszállítási közszolgáltatás ellenértékét.*

*Az NHKV Zrt-től megérdeklődik a szaktársak, hogy a késedelmes számlázásnak mi az oka, illetve kérik, hogy ezzel kapcsolatosan intézkedjenek.*

*A zöldterületek helyzetét megvizsgálják. Azonban többen is azért szeretik a Felsőváros, mert meglehetősen intenzív zöldterületei vannak, árnyékosak a parkok.*

*A felmerülő problémákra 15 napon belül írásban választ kap. Azonban a szakmai egyeztetések után derül ki, hogy az intézkedések miként fognak megtörténni.*

***Kovács József*** *kapitányságvezető*

*A közlekedési munkatársainak meghatározza azt a feladatot, hogy mérjék fel azokat az útkereszteződéseket ahol növényzettel fedett területet tapasztalnak, aztán majd a megfelelő irányban megteszik a jelzést.*

*Az említett útszakaszon nincs nagyobb balesetszám, mint a város bármely területén. Ebből a szempontból biztonságos és élhető terület.*

***Tóth Beáta***

***Felszólalási jeggyel:***

*Szót ad (felszólalási jegy szerinti adatok alapján)* ***Verébné Bérces Tünde*** *– 3300 Eger, Vörösmarty út 56. szám alatti lakos részére, egy témában:*

*- A 4 sávos úton lévő gyalogátkelőhelynél évek óta meglévő gödör által okozott zaj*

***Verébné Bérces Tünde***

*30 éve lakik a 4 sávos mellett, amely mára már elviselhetetlen. A Sertekapu utca 36. szám alatti lakás közös képviselője többször megkereste e-mailben a Magyar Közút Nonprofit Zrt.-t a Vörösmarty utcában lévő hatalmas gödör miatt.*

*Ha jól tudja, akkor Magyar Közút Nonprofit Zrt. részéről nincs jelen senki sem. A Sertekapu utca – Vörösmarty út kereszteződésénél - a Szatmári szaküzlettel szemben lévő gyalogátkelőhely mellett - évek óta van egy mély gödör. Az autósoknak és a lakóknak is bosszúságot okoz a gödör.*

*Amikor az utánfutóval közlekedő autósok és a kamionosok belehuppannak a gödörbe, akkor beleremeg az épület és elviselhetetlen zajt okoz.*

*Magyar Közút Nonprofit Zrt-t kétszer felhívta telefonon, ahol két különböző diszpécser úrral beszélt. Az egyik megígérte, hogy szól az illetékes munkatársaknak és kitesznek egy táblát, hogy ne használják az autósok a külső sávot. Szerinte ez balgaság, inkább be kellene foltozni tisztességesen a kátyút.*

*Tisztában van azzal, hogy a városban több helyen is vannak kátyúk, mégis szeretné, ha a környék lakóinak élet újra kiegyensúlyozott lenne.*

*Az előző felszólaló sokallja a fákat a Felsővárosban, ő viszont keveselli és sajnálja, hogy a 4 sávost oda tervezték. Anno Eger egyik legszebb utcája volt, amely tele volt hársfával.*

***Habis László***

*A Közút Igazgatóságához fordulnak, annak érdekében, hogy vizsgálják meg ezt az útszakaszt. Ha jól értelmezi, akkor az észak felé menő sávról van szó, amelyen hosszanti repedés található. Ha jól értette a definíciót, akkor a Szatmári szalonnal átellenben lévő szakaszról van szó. A problémát jelezni fogják írásban a Magyar Közút Nonprofit Zrt. megyei igazgatójának, Szabó Zoltánnak, hogy tegyék meg a szükséges intézkedéseket. Az eredménnyel kapcsolatban tájékoztatást ígér a felszólalónak.*

***Tóth Beáta***

***Felszólalási jeggyel:***

*Szót ad (felszólalási jegy szerinti adatok alapján)* ***Dr. Pelle Judit*** *– 3300 Eger, Egészségház utca 11. szám alatti lakos részére, két témában:*

*- Az Egészségház úti lakótelepen és környezetében üzemelő vendéglátóipari egységek működése*

*- Az érsekkerti zenepavilon hangosítása*

***Dr. Pelle Judit***

*Elsőként a társasház közvetlen környezetében lévő Király Pizza és Békafütty söröző vendéglátóipari egységek üzemeltetésével kapcsolatban kíván szólni.*

*Korábban kérték a Jegyző asszonyt, hogy ne engedélyezze a társasház földszintjén üzemelő Király Pizza járdára történő kitelepülését.*

*Az indokok a következők voltak: Az ételbűz miatti szagterhelés, amelyet kénytelenek elviselni, már így is túlmegy minden határon. A kitelepüléssel ez csak fokozódik, hiszen közvetlenül a társasház erkélyei alatt található. A belvárosi éttermekhez képest hosszabb a nyitvatartásuk és az ételkiszállítás miatti zaj és bűz még késő este éjfél tájékán is zavarja a lakók nyugalmát.*

*A kérésük elbírálásánál kérték a levélben Jegyző asszonyt, hogy vegyék azt figyelembe, hogy nem a vállalkozó ellen, hanem a lakók élettere védelmében fogalmazták meg a kérelmet.*

*A társasház földszintjén a Király Pizza előtt is működött vendéglátóipari egység. A korábbi vendéglátóipari egység jóval szolidabb keretek között tevékenykedett, rövidebb nyitvatartási idővel és ételkiszállítás nélkül.*

*A lakóközösség nem vállalkozásellenes. Sőt, nagyon örülnek annak, hogy a turizmus fejlődik. Ugyanakkor ők is szeretnének normális életet élni a lakásukban.*

*A probléma gyökerét abban látják, hogy még a korábban működő Jó Étvágyat Falatozó kisüzemi konyhát működtetett, ellenben a Király Pizza már nagyüzemi konyhát működtet. A nagyüzemi konyha miatt fokozódott az ételbűz, valamint az ételkiszállítás nagyüzemi méreteket öltött. Az ételkiszállítás körülbelül 10 különböző járművel történik, így a parkoló megtelik a járművekkel.*

*Olyan megoldást szeretnének, amely figyelembe veszi a vállalkozók és a lakók érdekeit is. Szeretnék, ha például helyi rendelettel szabályoznák a lakótelep és annak közvetlen környezetében üzemelő vendéglátóipari egységek működését.*

*Azt szeretnék, ha megszűnne a nagyüzemi ételkiszállítás és a nyitvatartási idő rövidebb lenne, hasonlóan más bevárosi helyekhez, amelyek 22 óráig vannak nyitva. Ennek megfelelően a konyha legkésőbb 21.30 órakor zárjon be, hogy legalább késő este ki tudjanak szellőztetni, mert jelenleg erre csak éjfél után van lehetőség.*

*A másik probléma a zenepavilonnal kapcsolatos. A múltkori Beatles Múzeum rendezvényen azt tapasztalták, hogy a beatzenekarok nem tudnak önmérsékletet tanúsítani. A dübögő hanghatások még az ablaküveget is rezegtetik. A rendőrség sokszor nem tud intézkedni, mert csak addig lesz halkabb a zene, ameddig ott tartózkodik a rendőr.*

*Kéri, hogy a zenei rendezvényeket hangosítás nélkül engedélyezzék a zenepavilonban.*

***Dr. Kovács Luca***

*A társasház jelezte, hogy nem kíván megállapodást kötni az üzemeltetővel, mert ott valaki cukrászdát szeretne nyitni. Ezt követően az üzemeltető megkereste az önkormányzatot és jelezte kitelepülési szándékát. A bolt előtti közterületre, illetve a papírbolt előtti területre közterületi megállapodást kötöttek.*

*Az üzemeltető és a lakók között némileg eldurvult viszony uralkodik. Az üzemeltető valamelyik nap azzal fordult az Önkormányzathoz, hogy az emeletről fáradt olajat öntött valaki a vendégeire.*

*A szaghatással kapcsolatban jeleznek a Járási Hivatal felé.*

*Veszélyes mértékű zaj esetén 22-06 óra között lehet korlátozni a nyitvatartást. Ezt jogilag meg kell vizsgálni, a zaj határértékét meg kell állapítani.*

*A zenepavilon esetében, amikor kiadják az engedélyt, jogszabály szerint meg van szabva, hogy milyen decibel értékkel lehet engedélyezni a rendezvényeket. A hivatal munkatársai a nyáron minden héten ellenőrzik a zajszintet.*

*Nagyon nehéz összehangolni a magánérdeket és a közérdeket. Dr. Pelle Judit által felvetetteket megvizsgálják és írásban is válaszolnak.*

***Csákvári Antal***

*Dr. Pelle Judittal és a környéken élőkkel is többször beszélgettek, egyeztettek a problémával kapcsolatban. Az Önkormányzat számára is ismert a gond. Az ügy előrehaladása érdekében képviselte a lakók érdekeit és már korábban jelezte a problémát.*

*A vendéglátóhely üzemeltetője részéről valóban nagy teljesítménynövelés történt, amely zavarja a lakókat.*

*Kéri a vezetőséget, hogy a megfelelő szakemberekkel, Jogi Irodával és a Főépítészi Irodával közösen találjanak megoldást a problémára. Akár a szűk bevárosi részre vonatkozó rendelettel. Itt nem csak zajhatásról, hanem ételbűzről is szó van. Az olajszag átjárja a lakást és nem tudnak pihenni. Ha lehetőség nyílik, akkor alkossanak egy olyan helyi rendeletet, amely meghatározza azt, hogy ilyen mértékű üzemeltetés esetén a vendéglátóipari egység települjön ki a külvárosi részre. Ezáltal az ott lakók életminősége sokat javulna.*

***Tóth Beáta***

***Felszólalási jeggyel:***

*Szót ad (felszólalási jegy szerinti adatok alapján)* ***Popovicsné Szilágyi Zsuzsanna*** *– 3300 Eger, Kő utca 8. szám alatti lakos részére, egy témában:*

*- Nőközpont tevékenysége*

***Popovicsné Szilágyi Zsuzsanna***

*Jelenleg közfoglalkoztatottként dolgozik. A Felsőváros Kallómalom utca 88. szám alatt működő Női Információs és Szolgáltató Központtal kapcsolatban szeretne pár mondatot mondani. 3 éve közfoglalkoztatott, a nyugdíjig legalább 4,5-5 évet kellene dolgoznia.*

*Réti Erika a Nőközpont munkatársa elmesélte a Női Információs és Szolgáltató Központ tevékenységét és tanácsokkal látta el. Ezután került Meziné Daragó Éva humánerőforrás tanácsadóhoz, aki az önéletrajz és motivációs levél megírásában írásában segített. Nem egyedüli, hogy 35 ledolgozott év után közfoglalkoztatottként kell dolgozni. Nem talál munkát, mert inkább a 25 év alattiakat foglalkoztatják. Azonban úgy tudja, hogy az 55 év felettiekre is vonatkozik az, hogy a munkáltatót a munkaügyi központ támogatja.*

*Megköszöni a segítséget Réti Erikának és Meziné Daragó Évának.*

***Tóth Beáta***

***Felszólalási jeggyel:***

*Szót ad (felszólalási jegy szerinti adatok alapján)* ***Csizma Jolánda*** *– 3300 Eger, Kovács Jakab utca 60. szám alatti lakos részére, egy témában*

*- Lakásügy*

***Csizma Jolánda***

*A Kovács Jakab utca 60. szám alatt lakik egy rossz szobában. A ház nem az övé, ő csak egy megtűrt személy ott. Nincs víz, gáz és villany sem. Már több éve ott lakik. Harmadik alkalommal adott be kérelmet lakásigény iránt. Az egészségi állapota az elmúlt időben nagyon leromlott, nem tudja, hogy meddig bírja még. Szeretné, ha mihamarabb kaphatna lakást, mert már nem bírja így sokáig.*

***Tóth Beáta***

*15 napon belül írásban megkapja a választ.*

***Tóth Beáta***

***Felszólalási jeggyel:***

*Szót ad (felszólalási jegy szerinti adatok alapján)* ***Várkonyi József*** *– 3300 Eger, Dobó utca 15. szám alatti lakos részére, két témában*

*- Nyitvatartás*

*- Utcazenészek szereplése hely és hang*

***Várkonyi József***

*Véleménye szerint az utóbbi időben a zajszint elharapódzott Egerben. Az Utcazenészek Versenyén voltak olyan zenészek, akik kihangosítás nélkül, technikától függően olyan hangerőt tudtak előállítani, hogy az ablakok is beleremegtek.*

*Jó maga is szereti a zenét, azonban csak bizonyos határokon belül.*

*A belvárosban a legtöbb helyen 22 óráig vannak nyitva a vendéglátóipari egységek. Azonban a lakóhelyével szemben lévő kávézó 24 óráig van nyitva. Az ittas állapotban lévő nők és férfiak viháncolnak, hangoskodnak, mellyel zavarják a lakók nyugalmát. A rendőrség jelenléte alatt csend van és nyugalom, de aztán kezdődik újra.*

*Véleménye szerint a nyitvatartási időt egységesíteni kellene.*

***Dr. Kovács Luca***

*Az üzletek nyitvatartása a jogszabályban meghatározott tevékenység folytatása alapján bejelentésköteles, vagy engedélyköteles. Az üzemeltető állapítja meg a nyitvatartási időt.*

*Nincs lehetőség a nyitvatartás egységesítésére. Van olyan üzlet, amely a tevékenységétől vagy az ott tárolt áruktól függően, csak bejelentésköteles.*

*A bejelentésköteles és az engedélyköteles kereskedelmi egységek esetében amennyiben csatolják a jogszabály által megkövetelt mellékleteket, akkor meg kell adni az engedélyt, nincs lehetőség a megtagadásra.*

*Bizonyos események alapján lehetőség van a korlátozásra, vagy akár a bezárásra.*

*Probléma észlelése esetén az önkormányzat részére egy írásbeli bejelentés szükséges. Azután megteszik a szükséges lépéseket, amely helyszíni szemle, decibel érték meghatározása..stb. folyamatokból tevődik össze.*

***Tóth Beáta***

*Tekintettel arra, hogy több hozzászóló nincs, kérdezi Polgármester urat, kívánja-e összegezni az elhangzottakat?*

***Habis László***

*Köszöni a felszólalásokat. Az elhangzottak alapján a hivatal munkatársai értékelik majd a lehetséges megoldásokat, illetve a szükséges írásos tájékoztatást megadják. Több esetben az üzletek és a lakók közötti konfliktusról volt szól. A vállalkozás szabadsága jegyében olyan szabályok érvényesülnek, ahol az önkormányzat csak kivételes esetben korlátozhat. Igyekeznek érdemben megvizsgálni minden egyes kérdést és lehetőség szerint a megoldás irányába vinni a feladatokat.*

***Tóth Beáta***

*Köszöni szépen az összegzést. Több felszólaló nem lévén megköszöni a lakosság részvételét, valamint köszöni a képviselőtestület és a társszervek résztvevőinek, hogy jelen voltak a közmeghallgatáson. Ezzel a közmeghallgatást berekeszti.*

*k. m. f.*

***Habis László Dr. Kovács Luca***

 *polgármester jegyző*